1. „Инес, моя душа” – Исабел Алиенде – издателство „Колибри”
http://www.pe-bg.com/?cid=3&pid=36839
В този роман Тя се казва... Инес, но би могла да носи името на всяка жена, която не само чака, но и търси любовта – голямата, всепоглъщаща любов. Онази любов, която изпълва със страст, със смелост и преобръща съзнанието и живота. Исабел Алиенде определено знае как да „говори” на дамите – искрено, честно и стоплящо душата. Не знам защо винаги съм имала усещането, че книгите й вървят чудесно с чаша топло мляко с малко какао и канела.

2. „Слугинята” – Катрин Стокет – издателство „Ентусиаст”

http://www.pe-bg.com/?cid=3&pid=39397
Чудесен роман с малко необичайна за нашите географски ширини тема – сегрегацията в Америка. „Слугинята” за мен е доказателство за факта, че никога не трябва да се подхожда с предубеждение към книга или автор (както и към всичко в живота, разбира се), както и за това, че добре разказаната история винаги намира път към читателите и не познава граници. 

3. „На юг от границата, на запад от слънцето” – Харуки Мураками – издателство „Колибри”
http://www.pe-bg.com/?cid=3&pid=25405
Това може би не е от най-известните и прехвалени от критиката романи на Мураками, но е фаворит в личната ми класация. Тук отсъства сюрреалистичният и дори открито фантастичен елемент от други негови книги и се разказва една много реална човешка история – за любовта и загубата й, за това на какво сме способни в преследване на страстите си и как, в крайна сметка, ни отрезвява животът. Това е книга, която искаш да донапишеш. Прочиташ последните редове, обръщаш на другата страница, за да провериш наистина ли това е краят... и наистина се изкушаваш да драскаш върху редакторското каре.
4. „Мечо Пух и всички стихотворения за деца” – А. А. Милн – издателство „Труд”
 http://www.pe-bg.com/?cid=3&pid=2830
От момента, в който прочетох тази книга (признавам си, не беше в детските ми години, а малко по-късно), тя е моята рецепта против лошо настроение. Разгръщам я наслуки и невероятната философия на Мечо Пух и приятелите му изтрива тежките мисли. Всичко е толкова простичко и ясно казано. „Понякога седя и си мисля..., а понякога просто си седя.” Кой би могъл да спори с Мечо Пух?
5. „Търсачи на талисмани. Гривната на кралицата” – кн. 1 – Ейми Три – издателство „Ентусиаст”
http://www.pe-bg.com/?cid=3&pid=30599 
Приказна страна, кралица, изпаднала в беда, и група приятелки, които се впускат в невероятни приключения в търсене на магическа гривна и тринайсетте вълшебни талисмана, закачени на нея. И като бонус към чудесната история малките читателки получават съвсем истинска гривна, за да съберат на нея всичките 13 талисмана, от тринайсетте книжки на поредицата. 
6. „Платформата” – Мишел Уелбек – издателство „Факел Експрес” 
http://www.pe-bg.com/?cid=3&pid=11452
Провокативно, грубо, натуралистично, цинично на места четиво, което разказва за света ни такъв, какъвто е. Свят на самодоволни, самодостатъчни и самотни души, които намират отдушник в секса. Свят, в който сексът и парите са доминантните ценности. И въпреки всички критики, „ужасното дете” на френската литература, както го наричат, все пак спечели тази година най-престижната литературна награда в родината си – „Гонкур”. 
7. „Изумление и трепет” – Амели Нотомб – издателство „Колибри”
http://www.pe-bg.com/?cid=3&pid=3394
Репортаж на живо, от мястото на събитието – една враждебна среда, в една далечна страна, където територията се брани безмилостно, конфликтите са неизбежни, а порядките и правилата – безмилостни. Дали Япония е само за японците? И колко може да струват амбицията и ентусиазмът на една млада жена да оцелее в тази среда. И ако въпреки трудностите и абсурда, за които четете, не можете да видите красотата, значи Нотомб просто не е вашият автор.  

8. „Яж, моли се и обичай” – Елизабет Гилбърт – издателство „Прозорец”
http://www.pe-bg.com/?cid=3&pid=25795
Изключително женска книга. Факт. Книга за въпросите, които си задаваме, и на които често не искаме да дадем честен отговор, за търсенето на истини и за пътуването към себе си, колкото и тривиално да звучи това. И за онова бягство (дали в прекрасната Италия, мистичната Индия или приказния свят на Бали), за което често мечтаем, но което все не намираме сили и смелост да реализираме. И за да не пренебрегваме мъжете, на тях ще препоръчам да разгърнат „Пий, залагай и чукай” на Андрю Готлиб („Прозорец”).  

9. „Моят Михаел” – Амос Оз – издателство „Милениум”
http://www.pe-bg.com/?cid=3&pid=38947
„Като малък мечатех да стана книга. Не писател – хората мряха като мухи, писателите не правеха изключение. Но не и книгите. Колкото и систематично да ги изтребваш, винаги има вероятност някой екземпляр да оцелее и да продължи да се наслаждава на живота от някоя лавица в ъгъла на забравена от Бога библиотека в Рейкявик, Валядолид или Ванкувър.” Това е откъс от един друг шедьовър на Амос Оз – „История за любов и мрак”. Не знам дали може да се каже за всички книги, но със сигурност важи за „Моят Михаел” –  история за любовта такава, каквато е в мечтите ни, и такава, каквато се случва в действителност, за илюзиите и желанията ни и за това, в какво се израждат те...  
10. „Моят Свети Валентин” – Лорън Оливър – издателство „Ентусиаст”
http://www.pe-bg.com/?cid=3&pid=43943
Един роман за тийнейджъри, малко по-различен от популярните вампирски и фентъзи истории. Това е разказ за любовта, приятелството, трудния път на съзравянето и изненадващите обрати, които ни поднася съдбата. А начинът, по който авторката е избрала да разкаже историята, е изключително оригинален – какво ще направиш, ако знаеш, че ти остава един ден живот? А ако внезапно получиш втори шанс? Или... седем шанса?

